Úradný vestník L 120 , 08/05/1999 S. 0043 - 0045



Rozhodnutie Komisie z 9. apríla 1999 týkajúce sa dotazníka, ktorý sa vzťahuje na smernicu Rady 96/82/ES o kontrole nebezpečenstiev veľkých havárií s prítomnosťou nebezpečných látok (oznámené pod spisovým číslom C (1999) 856) (Text s významom pre EHP) (1999/314/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 96/82/ES z 9. decembra 1996 o kontrole nebezpečenstiev veľkých havárií s prítomnosťou nebezpečných látok [1], najmä na jej článok 19 odsek 4, so zreteľom na smernicu Rady 91/692/EHS z 23. decembra 1991 o štandardizácii a racionalizácii správ o vykonaní niektorých smerníc týkajúcich sa životného prostredia [2], keďže článok 19 odsek 4 smernice 96/82/ES vyžaduje, aby členské štáty každé tri roky predkladali správu o vykonaní tejto smernice; keďže táto správa sa musí vypracovať na základe dotazníka alebo osnovy vypracovanej Komisiou v súlade s postupom stanoveným v článku 6 smernice 91/692/EHS; keďže trojročné obdobie by sa malo vzťahovať na roky 2000 a 2002 vrátane; keďže opatrenia, ktoré predpokladá toto rozhodnutie, sú v súlade so stanoviskom vydaným výborom založeným podľa článku 6 smernice 91/692/EHS, PRIJALA TOTO ROZHODNUTIE: Článok 1 Týmto sa prijíma dotazník pripojený k prílohe. Článok 2 Členské štáty vypracujú správu za obdobie rokov 2000 až 2002 vrátane, v súlade s dotazníkom pripojeným v prílohe. Článok 3 Toto rozhodnutie je adresované členským štátom. V Bruseli 9. apríla 1999 Za Komisiu Ritt Bjerregaard člen Komisie [1] Ú. v. ES L 10, 14.1.1997, s. 13. [2] Ú. v. ES L 377, 31.12.1991, s. 48. -------------------------------------------------- PRÍLOHA Dotazník k smernici 96/82/ES o kontrole nebezpečenstva veľkých havárií s nebezpečnými látkami (Seveso II) Úvodné poznámky Tento dotazník bol vypracovaný preto, aby členským štátom a Komisii pomohol pri výmene informácií, ako to vyžaduje článok 19 smernice Seveso II. Najmä podľa článku 19 ods. 4 smernice členské štáty predkladajú Komisii správu za trojročné obdobie o organizáciách, na ktoré sa vzťahujú články 6 a 9 (tzv. organizácie vyššej kategórie). Členské štáty predkladajú správu za každé trojročné obdobie najneskôr deväť mesiacov po uplynutí sledovaného obdobia. Správa by mala obsahovať údaje samostatne za každý rok sledovaného obdobia. Správa za obdobie rokov 1997 až 1999 sa musí predložiť do konca septembra 2000. 1. Všeobecné informácie Celkový počet organizácií, na ktoré sa vzťahujú články 6 a 9 smernice (tzv. organizácie vyššej kategórie). 2. Bezpečnostné správy a) Celkový počet organizácií, ktoré predložili bezpečnostné správy, ako to vyžaduje článok 9 smernice. b) Celkový počet organizácií, ktorých bezpečnostné správy preskúmali kompetentné orgány a závery, ktoré sa prevádzkovateľovi oznámili, aby mohol splniť povinnosti stanovené v článku 9 ods. 4. 3. Plán havarijných opatrení a) Koľko organizácií má vypracované plány interných havarijných opatrení, ako to vyžaduje článok 11 ods. 1 písm. a) smernice? b) Koľko prevádzkovateľov poskytlo príslušným úradom údaje potrebné na vypracovanie plánu externých havarijných opatrení, ako stanovuje článok 11 ods. 1 písm. b) smernice? c) Pre koľko organizácií určené orgány vypracovali plán externých havarijných opatrení, ako stanovuje článok 11 ods. 1 písm. c) smernice? d) V koľkých prípadoch príslušné úrady vzhľadom na údaje obsiahnuté v bezpečnostnej správe rozhodli, že sa neuplatní požiadavka na predloženie plánu externých havarijných opatrení, ako je to uvedené v článku 11 ods. 6? 4. Dominový efekt a) U koľkých organizácií a skupín organizácií sa zistilo, že pravdepodobnosť a možnosť alebo dôsledky veľkej havárie sa môžu znásobiť vzhľadom na polohu a blízkosť podnikov, ako stanovuje článok 8 ods. 1 smernice o dominovom efekte? b) V koľkých prípadoch daných v písmene a) vyššie sa uskutočnila náležitá výmena informácií, ako stanovuje článok 8 písm. a) smernice? c) V koľkých prípadoch daných v písmene a) vyššie bolo prijaté ustanovenie na zabezpečenie spolupráce pri informovaní verejnosti a poskytovaní informácií príslušnému úradu, ako stanovuje článok 8 písm. b)? 5. Územné plánovanie Koľko organizácií vyššej kategórie sa bralo do úvahy pri vypracúvaní územnoplánovacích stratégií, ako stanovuje článok 12 ods. 1? 6. Údaje o bezpečnostných opatreniach a) O koľkých organizáciách sa verejnosti poskytli informácie, ako stanovuje článok 13 ods. 1? b) V koľkých prípadoch príslušné úrady poskytli iným členským štátom dostatočné informácie na to, aby si tieto mohli vypracovať vlastné plány havarijných opatrení, ako to vyžaduje článok 13 ods. 2? c) V koľkých prípadoch príslušné úrady poskytli inému členskému štátu informácie o organizáciách, ktoré mimo svojho areálu nemôžu byť príčinou veľkej havárie, ako stanovuje článok 13 ods. 3? d) Koľko bezpečnostných správ sa sprístupnilo verejnosti, ako stanovuje článok 13 ods. 4 smernice? 7. Zákaz prevádzky V koľkých prípadoch príslušné úrady podľa článku 17 ods. 1 zakázali prevádzkovanie alebo uvedenie do prevádzky podnikov, zariadení alebo skladovacích zariadení, na ktoré sa vzťahuje článok 9? 8. Kontrola a) Koľko organizácií vyššej kategórie podstúpilo inšpekciu, ako stanovuje článok 18 ods. 1? b) Koľko organizácií vyššej kategórie podstúpi - program kontroly, vypracovaný na základe systematického vyhodnocovania? - program kontroly, vypracovaný na základe princípu aspoň jednej inšpekcie na mieste každých 12 mesiacov? --------------------------------------------------